A Lefatshe le Tlhakatlhane?—Baebele ya Reng?
Se batho ba se buang ka Tshupanako ya Letsatsi la Tshenyego ga se kitla se direga ka gonne Modimo o solofeditse batho bokamoso jo bo itumedisang
BAEBELE ga e bolo go bolelela pele gore lefatshe le tla tlhakatlhakana. Mme mo godimo ga moo, Baebele e ne ya bolelela pele gore batho ba tla nna le bokamoso jo bo itumedisang. Ga re a tshwanela go itlhokomolosa se Baebele e se buang ka gonne dilo tse dintsi tse e di boleletseng pele, di setse di diragetse ka tsela e e gakgamatsang.
Ka sekai, akanya ka boporofeti jono jwa Baebele:
“Gonne setšhaba se tla tsogologela setšhaba le bogosi bo tsogologele bogosi, mme go tla nna le ditlhaelo tsa dijo le dithoromo tsa lefatshe mo mafelong ka go latelana.”—Mathaio 24:7.
“Mo metlheng ya bofelo go tla nna le dinako tsa mathata tse go leng boima go lebana le tsone. Gonne batho ba tla nna baithati, barati ba madi, baipegi, ba ba mabela, batlhapatsi, ba ba sa utlweng batsadi, ba ba sa lebogeng, ba ba sa ikanyegeng, ba ba se nang lorato lwa tlholego, ba ba sa batleng go tsena mo tumalanong epe, ba ba senyang batho maina, ba ba se nang boikgapo, ba ba bogale jo bo tshabegang, ba ba sa rateng se se molemo, baoki, ba ba tlhogoethata, ba ba gogomosiwang ke boikgogomoso, barati ba menate go na le go nna barati ba Modimo.”—2 Timotheo 3:1-4.
Boporofeti joo bo bua ka maemo a lefatshe a a nnelang maswe go ya pele. Tota re ka re, lefatshe la rona le dule mo taolong—batho ga ba kgone go le laola. Baebele ya re batho ga ba na botlhale le maatla a go baakanya maemo a lefatshe. Ditemana tse di latelang di tlhalosa seo:
“Go na le tsela e e thokgameng fa pele ga motho, mme bokhutlo jwa yone morago ga moo ke ditsela tsa loso.”—Diane 14:12.
“Ga se ga motho . . . go kaela dikgato tsa gagwe.”—Jeremia 10:23.
Fa batho ba ka tswelela ba dira se ba se batlang, lefatshe le ka senyega. Mme seo ga se kitla se direga! Ka goreng? Seno ke se Baebele e se buang:
Modimo “o thaile lefatshe mo mafelong a lone a a tlhomameng; ga le kitla le reketlisiwa ka bosakhutleng, kgotsa ka bosaengkae.”—Pesalema 104:5.
“Kokomana e a tsamaya, e bile kokomana e a tla; mme lefatshe le eme ka bosakhutleng.”—Moreri 1:4.
Ditemana tseno tsa Baebele di re naya dikarabo tse di utlwalang sentle. Lefatshe le le kgotletsweng, go tlhoka dijo le metsi kgotsa malwetse a leroborobo, ga di kitla di fedisa batho. Lefatshe ga le kitla le fedisiwa ke ntwa ya nuklea. Ka goreng? Modimo ke ene a laolang gore go tla diregang ka lefatshe la rona. Tota e bile, Modimo o neile batho kgololesego ya go itlhophela. Le fa go ntse jalo, ba tla lebana le ditlamorago tsa ditshwetso tsa bone. (Bagalatia 6:7) Lefatshe le dule mo taolong gotlhelele e bile le tla senyega. Modimo o dirile gore batho ba se ka ba kgona go senya lefatshe gotlhelele. —Pesalema 83:18; Bahebera 4:13.
Go na le sengwe gape se Modimo a tla se dirang. O tla dira gore go nne le ‘letlotlo la kagiso.’ (Pesalema 37:11) Dilo tse di kgatlhang tse go builweng ka tsone mo setlhogong seno, ke maoko fela a bokamoso jo bo kgatlhang jo Basupi ba ga Jehofa ba le dimilione ba ithutileng ka jone mo Baebeleng.
Basupi ba ga Jehofa ke banna le basadi ba dingwaga le merafe e e farologaneng mo lefatsheng lotlhe. Ba obamela Modimo yo o esi wa boammaaruri yo Baebele e reng ke Jehofa. Ga ba tshosiwe ke bokamoso ka gonne Baebele ya re: “Jehofa o buile jaana, Mmopi wa magodimo, Ene Modimo wa boammaaruri, Mmopi wa lefatshe le Modiri wa lone, Ene Yo o le tlhomamisitseng thata, yo o sa le bopelang lefela, yo o le bopetseng go nniwa: ‘Ke nna Jehofa, mme ga go na ope o sele.’”—Isaia 45:18.
Setlhogo seno se sekasekile dithuto dingwe tsa Baebele tse di buang ka bokamoso jwa batho le gore go tla direga eng ka lefatshe. Go bona tshedimosetso e e oketsegileng, bona thuto 5 ya boroutšhara jwa Dikgang Tse di Molemo Tse di Tswang Kwa Modimong! jo bo gatisitsweng ke Basupi ba ga Jehofa e bile bo le gone mo www.jw.org/tn
Gape o ka leba bidio ya Goreng Modimo a Ile a Bopa Lefatshe? e e mo www.jw.org/tn (Leba DIKGATISO > DIBIDIO)